Document ID: 31998R2156

KOMMISSIONENS FORORDNING (EF) Nr. 2156/98 af 7. oktober 1998 om undtagelsesbestemmelser til forordning (EF) nr. 1223/94 om de særlige gennemførelsesbestemmelser for ordningen med forudfastsættelsesattester for visse landbrugsprodukter, som ikke omfattes af traktatens bilag II, for så vidt angår gyldighedsperioden for forudfastsættelsesattester for sukker
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 3448/93 af 6. december 1993 om en ordning for handelen med visse varer fremstillet af landbrugsprodukter (1), ændret ved forordning (EF) nr. 1097/98 (2), særlig artikel 8, stk. 3, første afsnit, og
ud fra følgende betragtninger:
Ifølge Kommissionens forordning (EF) nr. 1223/94 af 30. maj 1994 om de særlige gennemførelsesbestemmelser for ordningen med forudfastsættelsesattester for visse landbrugsprodukter, som ikke omfattes af traktatens bilag II (3), senest ændret ved forordning (EF) nr. 1479/98 (4), er forudfastsættelsesattester for sukker gyldige indtil udløbet af den femte måned efter ansøgningsmåneden;
verdensmarkedet for sukker er meget flygtigt, restitutionssatserne er meget høje for tiden, og det er vanskeligt at forudsige prisudviklingen i hele gyldighedsperioden for attesterne;
restitutionssatserne medfører store udgifter til udførslen af landbrugsprodukter i form af varer uden for bilag II, og der er risiko for, at udførslen af disse produkter vil blive begrænset yderligere i henhold til de af Fællesskabet indgåede internationale aftaler; det bør derfor undgås, at disse konsekvenser forværres ved, at der i for vid udstrækning gøres brug af forudfastsættelsen af restitutionssatserne; under disse omstændigheder bør forudfastsættelsesattester indtil videre kun være gyldige indtil udløbet af den tredje måned efter ansøgningsmåneden;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Horisontale Spørgsmål i forbindelse med Handel med Forarbejdede Landbrugsprodukter uden for Bilag II -
UDSTEDT FØLGENDE FORORDNING:
Artikel 1
Som undtagelse fra artikel 4, stk. 1, i forordning (EF) nr. 1223/94 er forudfastsættelsesattester for produkter omfattet af den fælles markedsordning for sukker gyldige indtil udløbet af den tredje måned efter ansøgningsmåneden.
Artikel 2
Denne forordning træder i kraft på dagen for offentliggørelsen i De Europæiske Fællesskabers Tidende.
Den anvendes på de attestansøgninger, der indgives fra den 1. oktober 1998.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 7. oktober 1998.

Labels: 3
17
6